Document ID: /roh_data/filtered/fineweb-2-filterrobots_roh.jsonl.gz/42165

8x15 – hä?
Il princip è simpel. 8 bands sunan la medema saira al medem lieu. Questa giada per exempel a l'Open Air Monte Carasso sur Bellinzona. Dentant auter sco uschiglio na suna betg mintga band in'ura, mabain be precis 15 minutas. L'idea: Musicists da differents stils e da tut las regiuns svizras stattan sin il palc ed han da persvader ad in public che na correspunda forsa betg dal tut al public da scena usità. La schanza: Pudair far in pass sur ils cunfins da la scena ed uschia gudagnar in u l'auter fan nov.
20:00 All XS - sur tut ils cunfins cun stupent indie
All XS na cunuscha ni temp ni stil. Els cumbineschan tut il pussibel ed impussibel. Il resultat: musica unica cun stupent indie sin il tablet d'argient. Ils quatter musicists da Berna èn adina buns per surpraisas musicalas.
20:25 Kaufmann - musica per il barbagiat u per il mal d'amur
Sia musica? Il meglier soundtrack per dumengias, nua che la sonda ha puspè ina giada cuzzà bler memia lung. La musica da Kaufmann dumogna il quasi impussibel: Purtar glisch en il stgir. Reto Kaufmann, dal rest da Cuira, è uschia ditg la pirla per il di suenter. Per savair tadlar Kaufmann na ston ins betg far baracca. Sia musica da folk cun melanconia pon ins adina tadlar e siemiar u studegiar.
20:50 F.Way - Rock Made in Ticino
Rock cun energia e melodia. Quai è F. Way dal Tessin. Cun rock classic, da headbangers fin tar chanzuns per star bratsch en bratsch datti tut tar els. Il quartet dal Sopraceneri ha gia concertà en Ucraina e Russia. Il 8x15 è per els ussa dentant ina giada in concert da chasa.
21:15 Mark Kelly - striuna in rir cuntent en fatscha
In rir fin si sut las ureglias. Quai è Mark Kelly. Sia musia procura per ina buna atmosfera. Cun tadlar èn ins insanua tranter vatta da zutger, artg son Martin ed unicorns. Oriund da Manchester stat el ussa a Losanna.
21:40 Jack Slamer - Rock sincer, live e plain energia
Jack Slammer s'enconuschan gia ina mezza vita. E tuts han pers lur cor al Rock'n'Roll. Musica che ha gia ses grond temp, ditg avant ch'ils musicists da Jack Slamer eran insumma sin quest mund. Ils musicists da Winterthur numnan sco idols Rival Sons e Wolfmother.
22:05 Ursina - musica rumantscha cun influenza scandinava
Ursina è creschida si en Surselva circumdada da musica classica e chanzuns rumantschas. En la giuventetgna tadlava ella Tom Wais, Jeff Buckley, Feist e Billi Holyday. Attratga dal folk scandinav ès ella ida cun 25 a star a Copenhagen. L'influenza da l'atmosfera nordica e la distanza tar la patria ha motivà ad Ursina Giger da scriver las emprimas chanzuns. Oz tutga Ursina tar las fatschas da la musica rumantscha.
22:30 Poche Spanne - Rap tessinais
Uras, ch'ins auda era puspè ina giada da l'autra vart dal Gotthard musica da Rap. Pocha Spanne hani num ed èn dal Tessin. Mattak e Funky Nano han gia fatg in num en il Tessin. Ussa duai lur musica ir sur ils cunfins dal chantun ora. Il video da musica «Knowledge», ch'els han publitgà l'entschatta da l'onn, quinta sin youtube gia in quart milliun views.
22:55 Šuma Čovjek - musica per rir, cridar e saltar
Ils diesch musicists cun ragischs svizras-bosniacas-algeras han preschentà quest favrer lur platta «No Man's Land». Da balkan-sound, polka sur brass, world-music e Jazz suna Suma Covjek tras la Svizra. Sche els sunan, lu pon ins saltar, cridar, tadlar e studegiar il medem mument.
RR actualitad 11:00